Előterjesztés a Zalakaros Város Önkormányzata Képviselő-testülete 2024. szeptember 19-én tartandó ülésére
[bookmark: _Hlk176814412][bookmark: _Hlk169596970]Napirend címe: Az Önkormányzat tulajdonában lévő közterület figyelő kamerarendszer karbantartására vonatkozó szerződés megkötése
Előterjesztést készítette: Bognár Ottó Péter településüzemeltetési ügyintéző
Tisztelt Képviselő-testület!

A Képviselőtestület 2024. június 27-i ülésén már tárgyalta a térfigyelőrendszer karbantartásának ügyét, és 108/2024. (VI.27.) számú határozatával úgy döntött, hogy az optikai átállás megvalósítása után szükséges megvizsgálni a közterületi térfigyelő kamerarendszer jövőbeni karbantartási lehetőségeit, és felkérte a Hivatalt, hogy más vállalkozásoktól is kérjen további árajánlatokat a kamerarendszer karbantartására vonatkozóan. 
A karbantartási lehetőségek áttekintése során, az új információk alapján az előterjesztés újbóli napirendre tűzését láttuk indokoltnak az alábbiak okán.
A probléma időszerű, mivel sok kamera jelenleg sem működik, mielőbbi javításukra lenne szükség, melyről már az optikai hálózatra történő átállás megvalósítása előtt célszerű gondoskodni, továbbá azok folyamatos karbantartása érdekében is indokolt a karbantartási szerződés megkötése.
Kértünk egyedi ajánlatot a javításra a B-Modem Kft-től (mellékeljük a hibabejelentő leveleket és megkereséseket), de a vállalkozás szóbeli tájékoztatása alapján a problémát a hibabejelentőben szereplő kameráknál a jelzavarás okozza, ezért tájékoztatásuk szerint a javításra az optikai hálózatra történő csatlakozás után javasolt sort keríteni, ezért ajánlatot nem küldtek. 	
(Tájékoztatásul jelezzük, hogy ezzel összefüggésben az optikai főhálózat kiépítését a Gelka- Hírtech Kft. időközben megvalósította, a B-modem Kft-vel az optikai csatlakozás Freya Hotel földszintjén és a tetőn elhelyezett mikrohullámú központok közötti kiépítésére a vállalkozói szerződést megkötöttük. A biztonságosan működő térfigyelőrendszerhez a megfigyelési végpontokon is szükség lehet beavatkozásra, ennek szükségességét a csatlakozás kiépítése után kell megvizsgálni.)
A térfigyelő kamerák javítása, karbantartása vagyonvédelmi tevékenység, így az a Rendőrségről szóló 1994. évi XXXIV. törvény hatálya alá tartozik. A B-modem Kft. rendelkezik ezen tevékenység végzésére vonatkozó rendőrhatósági engedéllyel. A B-modem Kft. által létesített kamerarendszer karbantartását kizárólag rendőrhatósági engedéllyel rendelkező vállalkozás végezheti.
Szükséges figyelemmel lenni arra is, hogy a jelenlegi rendszerhez a B-modem Kft. térítésmentesen biztosítja a rendszámok kiolvasását rögzítő saját fejlesztésű szoftverét, mely a vállalkozás tulajdonát képezi. Amennyiben a karbantartást mástól rendeljük meg, ezt a szoftvert nem fogják biztosítani számunkra, arról más módon lenne szükséges gondoskodni, ami további költséggel járna.
A Közbeszerzési Szabályzat XI. 2. pontja alapján nem kell több ajánlat, ha a beszerzés műszaki, technikai sajátosságai, vagy kizárólagos jogok védelme miatt kizárólag egy meghatározott szervezet vagy személy képes teljesíteni.
Tekintettel a fentiekre, továbbá arra, hogy a jelenlegi munkadíjak mellett kedvezőbb díj nem várható, nem javasoljuk a karbantartás versenyeztetését.
A karbantartási szerződés elfogadása azért is indokolt, hogy folyamatosan megoldott és biztosított legyen a kamerarendszer zavartalan működése. 

A B-Modem Kft. megküldte a Karbantartási Szerződés tervezetét (mellékelve), mely alapján évi 960.000,- Ft + ÁFA összegért vállalják a rendszer karbantartását. Ezen díj 2025. évtől évente a hivatalosan közzétett infláció mértékével növekedne. A karbantartási díj mértékére vonatkozóan kértünk indoklást a B-Modem Kft.-től, melyet mellékelek. Tájékoztatásuk alapján a jelenlegi munkadíjak indokolják a 80.000,- Ft + ÁFA/hó karbantartási díjat.
Tájékoztatásul jelzem továbbá, hogy Zalakaros Város Önkormányzat 2024. évi költségvetésében a térfigyelő kamerarendszer helyreállítására, korszerűsítésére bruttó 4.445.000,- Ft került elkülönítésre. Ezen keretösszegből ezidáig 910.453,- Ft került kifizetésre, illetve 1.013.460,- Ft összegben lett munka megrendelve. A rendelkezésre álló összeg 2.521.087,- Ft, mely összeget  az optikai csatlakozás kiépítése után - a végpontokon esetlegesen szükséges beavatkozásokra célszerű fordítani a minőségi javulás érdekében.  A B-modem Kft. előzetes tájékoztatása alapján ennek becsült költségigénye: 2.700.00,- Ft + ÁFA.(mellékelve)
Kérem a Tisztelt Képviselő-testületet az előterjesztés megtárgyalására és az alábbi határozati javaslatok egyikének elfogadására. 
A. Határozati javaslat:
Zalakaros Város Önkormányzat Képviselő-testülete
1) [bookmark: _Hlk176814451]elfogadja az Önkormányzat tulajdonában lévő közterület figyelő kamerarendszer karbantartására vonatkozó Karbantartási szerződést, mely alapján a B-Modem Kft. a szerződésben meghatározott feladatokat 960.000,- Ft + ÁFA/év összegért látja el;
2) a karbantartási díj pénzügyi fedezetét időarányosan Zalakaros Város Önkormányzat 2024. évi költségvetés Általános tartalék terhére biztosítja;
3) a karbantartási díj pénzügyi fedezetét a további években az adott év költségvetésében tervezni szükséges;
4) felhatalmazza a polgármestert a Karbantartási szerződés aláírására
Határidő: 2024. szeptember 26.
Felelős: Novák Ferenc polgármester   
Operatív felelős: Bognár Ottó Péter településüzemeltetési ügyintéző
			Horváthné Juhász Barbara- tájékoztatásul a költségvetés számára

B. Határozati javaslat

Zalakaros Város Önkormányzat Képviselő-testülete fenntartja korábbi döntését, mely alapján felkéri a Zalakarosi Közös Önkormányzati Hivatalt, hogy az optikai átállás megvalósítását követően vizsgálja meg a közterület figyelő kamerarendszer jövőbeni karbantartási lehetőségeit, kérjen további árajánlatokat a kamerarendszer karbantartására vonatkozóan és annak eredményéről újabb előterjesztés keretében tájékoztassa a Képviselő-testületet.

Határidő: 2024. szeptember 26.
Felelős: Novák Ferenc polgármester   
Operatív felelős: Bognár Ottó Péter településüzemeltetési ügyintéző

Zalakaros, 2024. szeptember 6.

										Novák Ferenc
										polgármester


